钦定古今图书集成/明伦汇编/闺媛典/第324卷 > 皇清五十七 > 刘洲妻郭氏
## 钦定古今图书集成/明伦汇编/闺媛典/第324卷 > 皇清五十七 > 刘洲妻郭氏

按《贵州通志》：“郭氏，新贵刘洲妻。洲先世为巴渝巨族，随祖任黔，遂家焉。郭年十四适洲。洲亡，子远龙甫总丱，次远凤在襁褓，遗腹子远誉，阅五月始生。时翁姑及夫三丧悉未葬，叠遭家难，诸事艰难，遂令长子逐末躬事女红，竭力经营，先后安厝。势豪欲谋娶之，郭折以大义，乃已。徙居深山十馀载，至亲罕得一见。及” 远龙、远凤稍成立，郭每以其不得读书为恨。日属长子令远誉从师，尝勉誉曰：“汝家世代科第，汝二兄厄于时，汝当自励，以绍箕裘，用成吾志。” 誉遵母训，弱冠为诸生，食廪饩。郭守节三十五年卒，里闬悉敬慕之。县令鲁承侯表其门，临墓致奠。康熙三十一年，郡县上其事，布政使司董安国、巡抚卫既齐并旌其门。